Diari Oficial de la Generalitat Valenciana


Sumari del DOGV 6376, del 14-10-2010 (2010/11908)

DECRET 164/2010, de 8 d'octubre, del Consell, pel qual es regula el Consell Escolar de la Comunitat Valenciana.
---------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/10/08/164**

### Versions

 04/08/2015 - Actualitat  Text inicial: 15/10/2010 - 03/08/2015 

### Dades del document

Número de DOGV
:   6376

Data del DOGV
:   14-10-2010

Secció del DOGV
:   I. DISPOSICIONS GENERALS

Número del document
:   2010/11222


Data del document
:   08-10-2010

Organisme emissor
:   Conselleria d'Educació

Tipus de document
:   Decret

Correcció d'errades

Anàlisi jurídica

 Descriptors 

:   * Consell Escolar de la Comunitat Valenciana
    * reglament intern
    * política educativa
    * legislació escolar
    * democratització de l'educació
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisión 04.08.2015**

**Decret 164/2010,** **de 8 d'octubre, del Consell, pel qual es regula el Consell Escolar de la Comunitat Valenciana.**

[**(DOGV núm. 6376 de 14.10.2010)**](http://www.dogv.gva.es/datos/2010/10/14/pdf/2010_11041.pdf) **Ref. 011061/2010**

 

PREÀMBUL

 

La Constitució Espanyola de 1978 proclama, en l'apartat 5 de l'article 27, el dret de tots a l'educació, per mitjà d'una programació general de l'ensenyança, amb participació efectiva de tots els sectors afectats i la creació de centres docents.

La Llei Orgànica 8/1985, de 3 de juliol, reguladora del Dret a l'Educació, establix en el títol segon, les bases de la participació dels sectors afectats en la programació general de l'ensenyança.

Des de la promulgació de la Constitució, les successives lleis orgàniques d'educació, l'aprovació de l'Estatut d'Autonomia de la Comunitat Valenciana i les consegüents disposicions en matèria d'educació han obligat a modificar el contingut de les lleis, decrets i la resta de normativa que regulava la participació social en l'ensenyança. A més, els canvis que s'han produït en la nostra societat, durant tot este temps, en l'àmbit educatiu, unit a l'extensió i la creació de nous trams educatius no universitaris, feien necessària l'aprovació de la Llei 6/2010, de 28 de maig, de la Generalitat, de modificació del Text Refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989, del Consell.

L'Estatut d'Autonomia de la Comunitat Valenciana, en l'apartat 3 de l'article 1, establix com a objectiu reforçar la democràcia i garantir la participació de tots els ciutadans en la realització dels seus fins. En el mateix sentit, l'apartat 4 de l'article 9 proclama el dret que tenen tots els valencians a participar, de manera individual o col•lectiva, en la vida política, económica, cultural i social de la Comunitat Valenciana, i disposa que la Generalitat promourà la participació dels agents socials i del conjunt de la societat civil en els assumptes públics.

A més, l'apartat 1 de l'article 53 establix que correspon a la Generalitat la competència exclusiva en la regulació i l'administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució espanyola i les lleis orgàniques que, d'acord amb l'apartat 1 de l'article 81 d'aquella, el despleguen, de les facultats que atribuïx a l'Estat l'article 149.1.30 de la Constitució espanyola i de l'alta inspecció necessària per al seu compliment i garantia.

La Llei Orgànica 2/2006, de 3 de maig, d'Educació, reconeix, en el seu preàmbul, que la participació de la comunitat educativa i l'esforç compartit que han de realitzar l'alumnat, les famílies, el professorat, els centres, les administracions, les institucions i la societat en el seu conjunt constituïxen el complement necessari per a assegurar una educació de qualitat amb equitat.

Per tot aixó, en compliment de la disposició final primera de la Llei 6/2010, de 28 de maig, de la Generalitat, d'acord amb el que disposa l'apartat 3 de l'article 8 de l'annex de la referida Llei 6/2010, de 28 de maig, vist el dictamen de la Comissió Permanent de Treball del Consell Escolar de la Comunitat Valenciana, a proposta del conseller d'Educació, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 8 d'octubre de 2010,

 

DECRETE

 

**Article 1. Naturalesa**

El Consell Escolar de la Comunitat Valenciana és l'órgan superior consultiu i de participació social en la programació general de l'ensenyança no universitària a la Comunitat Valenciana.

 

**Article 2. Composició**

1. El Consell Escolar de la Comunitat Valenciana està constituït pel president o la presidenta, el vicepresident o la vicepresidenta i els consellers i les conselleres.

2. El Consell Escolar de la Comunitat Valenciana estarà integrat per:

a) Onze representants del professorat, que seran designats per les organitzacions sindicals en atenció a la seua representativitat en l'àmbit de la Comunitat Valenciana. Dels quals, set pertanyeran a centres públics i quatre a centres privats.

b) Huit representants dels pares i mares de l'alumnat, que seran designats per les confederacions o federacions de pares i mares d'alumnes, d'acord amb la seua representativitat en funció del nombre d'afiliats i afiliades. Dels quals, cinc correspondran al sector públic i tres al sector privat.

c) Quatre representants de l'alumnat, que seran designats per les organitzacions d'alumnes de major representativitat en funció del nombre d'afiliats i afiliades. Dels quals, tres pertanyeran a centres públics i un a centres privats.

d) Un o una representant del personal administratiu i de servicis dels centres docents no universitaris, la designació del qual es realitzarà per les organitzacions sindicals de major representativitat en el sector.

e) Dos representants dels titulars dels centres privats, la seua designació correspondrà a les organitzacions empresarials de l'ensenyança amb major representació.

f) Dos representants de les organitzacions sindicals de treballadors i treballadores, designats per aquelles que tinguen major representativitat en l'àmbit de la Comunitat Valenciana.

g) Dos representants de les organitzacions empresarials més representatives designats per aquelles amb més implantació a la Comunitat Valenciana.

h) Un o una representant de les entitats locals, designat o designada per la Federació Valenciana de Municipis i Províncies.

i) Tres representants de les universitats de la Comunitat Valenciana, designats pel president del Consell Valencià d'Universitats i de Formació Superior d'entre els membres del seu Ple que procedisquen del Sistema Universitari Valencià. Dels quals, dos correspondran a les universitats públiques i un o una a les privades.

j) Tres personalitats de reconegut prestigi en el camp de l'educació, designades pel conseller o la consellera amb competències en matèria d'educació.

k) Nou representants de l'administració educativa autonómica, designats pel conseller o la consellera competent en matèria d'educació.

l) Tres representants del personal que exercisca funcions de formació del professorat, dependent de l'administració educativa autonómica, designats pels titulars o les titulars de les direccions generals de la conselleria amb competències en matèria d'educació, que tinguen atribucions de formació del professorat.

m) El president o la presidenta de l'Acadèmia Valenciana de la Llengua o persona en qui delegue.

n) El defensor o la defensora del discapacitat de la Comunitat Valenciana o persona en qui delegue.

o) Tres representants dels directors i les directores de centres educatius de les diferents ensenyances i etapes educatives no universitàries, designats pel titular o la titular de la secretaria autonómica amb competències en matèria d'educació. Dels quals, dos seran de centres públics i un o una de centres privats.

p) Tres inspectors o inspectores d'educació, designats pel titular o la titular de la secretaria autonómica amb competències en matèria d'educació.

q) Un o una representant designat o designada pel Consell de la Joventut de la Comunitat Valenciana.

r) Un o una representant del personal amb funcions en la Unitat d'Educació per a la Salut, designat o designada pel conseller o la consellera amb competències en matèria de salut.

s) Un o una representant del personal amb funcions vinculades amb la integració de l'alumnat procedent d'altres països, designat o designada pel conseller o la consellera amb competències en matèria d'immigració.

 

**Article 3. Designació i nomenament dels seus membres**

Les organitzacions, entitats o institucions designaran els representants o les representants i els seus respectius suplents, que seran nomenats o nomenades per resolució del conseller o la consellera amb competències en matèria d'educació.

 

**Article 4. Duració del mandat dels seus membres**

La duració del mandat dels membres del Consell Escolar de la Comunitat Valenciana serà de quatre anys. En cas que es produïsquen vacants justificades, estes es cobriran, seguint el mateix procediment de la primera designació, en un termini no superior a un mes. La proposta la realitzarà la corresponent organització o entitat en el termini de quinze dies.

 

**Article 5. Cessament dels seus membres**

Els membres del Consell Escolar de la Comunitat Valenciana perdran la seua condició per alguna de les causes següents:

1. Extinció del mandat.

2. Desaparició dels requisits que van motivar la seua designació.

3. Acord de l'organització, entitat o institució que va efectuar la designació.

4. Renúncia.

5. Condemna per sentència ferma a la pena d'inhabilitació per a càrrec públic.

6. Incapacitat permanent o defunció.

7. La inassistència del titular o suplent a més del 30% dels plens i comissions anuals realitzats pel Consell Escolar de la Comunitat Valenciana a què siga convocat. El cessament per esta causa ha de ser declarat per la Comissió Permanent, amb audiència prèvia de l'inte-ressat o de la interessada.

 

**Article 6. Funcionament**

1. El Consell Escolar de la Comunitat Valenciana funciona en Ple, Comissió Permanent, comissions i ponències.

2. El Consell Escolar de la Comunitat Valenciana, per raó de la matèria tractada en cada sessió, pot sol•licitar que compareguen, amb veu peró sense vot, aquelles persones que per la seua competència tècnica puguen presentar informes que, a juí del Consell Escolar de la Comunitat Valenciana, siguen necessaris per a un millor exercici de les tasques encomanades, convocats pel president o la presidenta del Consell Escolar de la Comunitat Valenciana.

3. L'organització i el règim de sessions de treball del Consell Escolar de la Comunitat Valenciana es determinarà pel corresponent Reglament de Funcionament.

 

**Article 7. Funcions del Ple**

1. El Ple del Consell Escolar de la Comunitat Valenciana és el seu màxim órgan decisori.

2. Li corresponen les funcions següents:

a) Emetre dictàmens o informes sobre les matèries previstes en l'article 5 del Text Refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989, del Consell.

b) Formular suggeriments i propostes a l'administració educativa de la Generalitat sobre els assumptes relacionats en l'article 6 del Text Refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989, del Consell.

3. El Ple del Consell Escolar de la Comunitat Valenciana podrà delegar en la Comissió Permanent l'elaboració i l'aprovació d'informes o dictàmens de normativa educativa de rang igual o inferior a decret.

 

**Article 8. Convocatóries del Ple**

El Ple del Consell Escolar de la Comunitat Valenciana es reunirà almenys dos vegades a l'any en sessió ordinària.

El Ple ordinari serà convocat pel president o la presidenta del Consell Escolar de la Comunitat Valenciana, almenys amb set dies d'antelació.

El Ple extraordinari podrà ser convocat amb una antelació mínima de tres dies pel president o la presidenta, a iniciativa própia o a petició d'un terç dels membres del Ple o a sol•licitud del conseller o la consellera amb competències en matèria d'educació.

 

**Article 9. Constitució del Ple**

Perquè el Ple quede constituït vàlidament, als efectes de la celebració de sessions, deliberacions i presa d'acords, serà necessària la presència d'almenys, la majoria dels seus membres en la primera convocatória i d'un terç en segona convocatória. Serà necessària sempre la presència del president o presidenta, o del vicepresident o vicepresidenta, i la del secretari o secretària o, si és el cas, dels qui els substituïsquen.

Entre la primera i la segona convocatória hi haurà un termini no inferior a mitja hora.

 

**Article 10. Composició de la Comissió Permanent** ****[1]****

La Comissió Permanent del Consell Escolar de la Comunitat Valenciana estarà integrada pels següents consellers o conselleres triats pels membres dels seus grups respectius. D'entre ells, seran membres nats el president o la presidenta i el vicepresident o la vicepresidenta del CECV.

1. Set representants del professorat, triats d'entre ells en atenció a la seua representativitat i pluralitat, dels quals quatre pertanyeran a centres públics i tres a centres privats.

2. Cinc representants dels pares i mares d'alumnes, triats d'entre ells en atenció a la seua representativitat i pluralitat, dels quals tres pertanyeran al sector públic i dos al sector privat de l'ensenyament.

3. Tres representants de l'alumnat, triats d'entre ells, dels quals dos pertanyeran a centres públics i un altre a centres privats.

4. El o la representant del personal administratiu i de serveis dels centres docents en el Consell Escolar de la Comunitat Valenciana.

5. Un representant dels titulars dels centres privats, triat d'entre ells.

6. Un representant de les organitzacions sindicals de treballadors o treballadores, triat d'entre ells.

7. Un representant de les organitzacions empresarials, triat d'entre ells.

8. El o la representant de les entitats locals.

9. Dos representants de les universitats de la Comunitat Valenciana, triats d'entre ells. Un correspondrà a les universitats públiques i l'altre a les universitats privades.

10. Dos representants de les personalitats de reconegut prestigi en el camp de l'educació, elegits d'entre elles.

11. Sis representants de l'administració educativa autonómica, triats d'entre ells.

12. Un representant del personal que exercisca funcions de formació del professorat, dependent de l'administració educativa, triat d'entre d'ells.

13. El president o la presidenta de l'Acadèmia Valenciana de la Llengua o persona en qui delegue.

14. El defensor o la defensora del discapacitat de la Comunitat Valenciana o persona en qui delegue.

15. Dos representants dels directors i les directores de centres educatius no universitaris, triats d'entre ells o elles. Un serà de centres públics i l'altre de centres privats.

16. Dos representants de la Inspecció Educativa, triats d'entre ells.

17. El o la representant del Consell de la Joventut de la Comunitat Valenciana.

18. El o la representant amb funcions en la Unitat d'Educació per a la Salut.

19. El o la representant amb funcions vinculades a la integració de l'alumnat procedent d'altres països.

 

**Article 11. Funcions de la Comissió Permanent**

Seran funcions de la Comissió Permanent:

1. Elaborar i aprovar l'informe anual sobre la situació del sistema educatiu a la Comunitat Valenciana.

2. Elaborar i aprovar la memória anual.

3. Preparar, en general, tots els assumptes que haja d'entendre el Consell Escolar de la Comunitat Valenciana en Ple.

4. Constituir les comissions o ponències que hagen de redactar els informes que seran sotmesos a la seua deliberació i la designació dels seus components i presidents.

5. Aprovar i elevar a la conselleria amb competències en matèria d'educació el Projecte de Reglament de Funcionament del Consell Escolar de la Comunitat Valenciana.

6. Elaborar i aprovar els informes que per disposició legal o reglamentària hagen de ser sotmesos al Consell Escolar de la Comunitat Valenciana i no s'atribuïsquen expressament a la competència del Ple.

7. Decidir la celebració de jornades, trobades o seminaris d'estudi sobre els temes que s'estimen de més transcendència per al sistema educatiu.

8. Donar compte al Ple de la seua activitat.

9. Les que li delegue el Ple.

 

**Article 12. Convocatóries de la Comissió Permanent**

La Comissió Permanent serà convocada pel president o la presidenta del Consell Escolar de la Comunitat Valenciana a iniciativa própia o a petició d'un terç dels seus membres, amb una antelació mínima de cinc dies.

 

**Article 13. Nomenament del president o presidenta**

El president o la presidenta del Consell Escolar de la Comunitat Valenciana es nomenarà per decret del Consell, a proposta del conseller o la consellera amb competències en matèria d'educació, entre els membres del dit Consell Escolar, formulada després d'haver-ho comunicat al Consell Escolar.

 

**Article 14. Funcions del president o presidenta**

Corresponen a la presidència del Consell Escolar de la Comunitat Valenciana les funcions següents:

1. La representació del Consell Escolar de la Comunitat Valenciana.

2. Convocar i fixar l'orde del dia dels plens i comissions permanents.

3. Presidir i moderar els plens i comissions permanents, podent delegar en la vicepresidència.

4. Dirigir l'activitat del Consell Escolar i el seu funcionament.

5. Autoritzar amb la seua firma els informes, dictàmens i propostes del Consell Escolar.

6. Gestionar el pressupost del Consell Escolar i informar de la dita gestió al Ple i a la Comissió Permanent.

7. La interpretació del reglament.

8. Dictaminar, amb audiència prèvia de les organitzacions interessades, les qüestions que es plantegen relatives a la representativitat i la pluralitat dels sectors del Consell Escolar de la Comunitat Valenciana.

 

**Article 15. Nomenament del vicepresident o vicepresidenta**

El conseller o la consellera amb competències en matèria d'educació nomenarà, entre els membres del Consell Escolar, un vicepresident o vicepresidenta, que suplirà el president o la presidenta en cas de vacant, absència o malaltia i exercirà les funcions que li siguen delegades pel president o la presidenta.

 

**Article 16. Secretaria Tècnica Administrativa**

1. La Secretaria Tècnica Administrativa és l'órgan administratiu del Consell Escolar de la Comunitat Valenciana, a què correspon la gestió dels assumptes administratius i l'assistència tècnica a este.

2. El titular o la titular de la Secretaria Tècnica Administrativa ha de tindre la condició de funcionari públic o de funcionària pública. Es nomenarà pel titular o la titular de la Secretaria Autonómica amb competències en matèria d'educació, a proposta del president o presidenta del Consell Escolar de la Comunitat Valenciana. ****[2]****

3. El secretari tècnic o la secretària tècnica actuarà amb veu peró sense vot com a secretari o secretària del Ple i de la Comissió Permanent del Consell Escolar de la Comunitat Valenciana, i serà, sota l'autoritat superior del president o presidenta del Consell Escolar, el o la cap del personal i dels servicis d'este.

4. El secretari tècnic o la secretària tècnica podrà, en nom del president o presidenta del Consell Escolar de la Comunitat Valenciana, demanar de l'administració educativa la informació o documentació que considere necessària per a l'emissió de dictàmens i informes i formulació de propostes del Consell Escolar de la Comunitat Valenciana.

 

**Article 17. Personal d'administració i servicis**

El personal d'administració i servicis del Consell Escolar de la Comunitat Valenciana formarà part de la llista de llocs de treball de la conselleria amb competències en matèria d'educació.

El seu accés i nomenament es realitzarà de la manera determinada per la legislació vigent en matèria de funció pública.

 

DISPOSICIONS TRANSITÒRIES

 

**Primera. Resolució de qüestions sobre designació de membres del Consell Escolar**

La conselleria amb competències en matèria d'educació, fins a la data de constitució del Consell Escolar de la Comunitat Valenciana, resoldrà, amb audiència prèvia de les organitzacions interessades, qualsevol qüestió relativa a la designació de membres del Consell Escolar de la Comunitat Valenciana.

 

**Segona. Convocatória de la sessió constitutiva del Consell Escolar de la Comunitat Valenciana**

La sessió constitutiva del Consell Escolar de la Comunitat Valenciana serà convocada pel conseller o la consellera amb competències en matèria d'educació.

 

**Tercera. Termini per a designar els membres del Consell Escolar i la seua constitució**

En un termini màxim de tres mesos es designaran els membres del Consell Escolar de la Comunitat Valenciana i la seua constitució.

 

DISPOSICIÓ DEROGATÒRIA

 

**Única. Derogació normativa**

Queda derogat el Decret 2/1989, de 16 de gener, del Consell, pel qual es regula el Consell Escolar Valencià, així com l'Orde de 22 d'abril de 1997, de la Conselleria de Cultura, Educació i Ciència, per la qual es va aprovar el Reglament de Funcionament del Consell Escolar Valencià, i igualment les normes del mateix rang o d'un rang inferior que s'oposen al que establix el present decret.

 

DISPOSICIONS FINALS

 

**Primera. Termini per a l'elaboració del Reglament de Funcionament del Consell Escolar de la Comunitat Valenciana**

En el termini de sis mesos, el Consell Escolar de la Comunitat Valenciana elaborarà el seu Reglament de Funcionament, que sotmetrà a l'aprovació de la conselleria amb competències en matèria d'educació.

 

**Segona. Desplegament del decret**

S'autoritza el titular o la titular de la conselleria amb competències en matèria d'educació per a dictar les disposicions que requerisca l'aplicació del present decret.

 

**Tercera. Entrada en vigor**

El present decret entrarà en vigor el dia següent al de la publicació en el Diari Oficial de la Comunitat Valenciana.

 

València, 8 d'octubre de 2010

 

El president de la Generalitat,

FRANCISCO CAMPS ORTIZ

 

El conseller d'Educació,

ALEJANDRO FONT DE MORA TURÓN 

 

 

---

****[1]****Redacció que en fa el [**Decret 125/2015, de 31 de juliol, del Consell**](http://www.dogv.gva.es/index.php?id=26&sig=006763/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D006763/2015), de modificació del Decret 164/2010, de 8 d'octubre, del Consell, pel qual es regula el Consell Escolar de la Comunitat Valenciana. (DOGV núm. 7584 de 03.08.2015) Ref. Base de dades 006763/2015.

****[2]****Apartat 2 de l'article 16 rectificat per la [**Correcció d'errades**](http://www.dogv.gva.es/index.php?id=26&sig=012082/2010&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D012082/2010) del Decret 164/2010, de 8 d'octubre, del Consell, pel qual es regula el Consell Escolar de la Comunitat Valenciana (DOGV núm. 6394 de 10.11.2010) Ref. Base de dades 012082/2010.


Còpia Permalink ELI